Predkladacia správa

Návrh zákona o sociálnoprávnej ochrane detí a o sociálnej kuratele a o zmene a doplnení niektorých zákonov predkladá Ministerstvo práce, sociálnych vecí a rodiny Slovenskej republiky   podľa Plánu legislatívnych úloh vlády Slovenskej republiky na rok 2004.
	Predložením návrhu zákona sa napĺňa  Programové vyhlásenie vlády Slovenskej republiky, ktorá sa  zaviazala v Sociálnej oblasti  ”časť Rodina”, že bude podporovať všetky formy náhradnej rodinnej starostlivosti, redukciu detských domovov a ich transformáciu na modely príbuzné rodine a okrem spracovania návrhu nového zákona o rodine pristúpi aj k vypracovaniu samostatného zákona na ochranu práv detí.
	K vypracovaniu návrhu zákona sa pristúpilo na základe praktických skúseností subjektov  vykonávajúcich  sociálnoprávnu ochranu detí a sociálnu prevenciu  (štátnych orgánov, orgánov územnej samosprávy, neštátnych subjektov) a výsledkov prieskumov súčasného stavu,  ktoré ukázali potrebu nanovo riešiť hmotnoprávne otázky výkonu v predmetnej oblasti. Z tohto dôvodu bol vypracovaný Legislatívny zámer na vypracovanie návrhu zákona o sociálnoprávnej ochrane detí a o sociálnej prevencii, ktorý bol schválený uznesením vlády Slovenskej republiky  č. 730/ 2002  z  3. júla 2002. 
	Vzhľadom na skutočnosť, že ministerstvo práce sociálnych vecí a rodiny pristúpilo k realizácii významných zmien v oblasti celej sociálnej pomoci a  pôvodný zámer v oblasti úpravy sociálnej prevencie v súčasnosti už presahuje cieľ predkladanej právnej úpravy,  navrhuje  nový, výstižnejší názov právnej úpravy zodpovedajúci jej obsahu, t. j. “zákon o sociálnoprávnej ochrane detí a o sociálnej kuratele”.       
 Cieľom novej právnej úpravy je právnou reguláciou vzťahov právom doposiaľ neupravených vytvoriť  právny   základ 
-	na dôslednú ochranu  práv a záujmov maloletých detí,
-	na účelnú, intenzívnu a systematickú pomoc a  podporu deťom a rodinám, 
-	na zabezpečenie rovnocenného náhradného prostredia deťom v prípade, že nie sú vychovávané v prirodzenej rodine, 
-	na efektívne predchádzanie, odstraňovanie príčin vzniku, na zamedzovanie prehlbovania, šírenia  a na zabraňovanie opakovania porúch psychického vývinu, fyzického vývinu alebo sociálneho vývinu jednotlivca, skupín a väčších sociálnych celkov.  
Cieľom novej právnej úpravy  je zároveň  implementácia medzinárodných zmlúv a dokumentov v oblasti práv detí, ktorými je Slovenská republika viazaná, do vnútroštátneho právneho poriadku.
	Navrhovaná právna úprava bezprostredne nadväzuje a súvisí s pripravovanými zmenami najmä v oblasti  občianskeho práva, rodinného práva, trestného práva a v oblasti výchovy a vzdelávania. Nakoľko prevažná väčšina opatrení spojených s intervenciou do rodiny je založená rozhodnutím súdu alebo predchádza rozhodnutiu súdu,  navrhovaná právna  úprava je zosúladená okrem iného s príslušnými ustanoveniami  návrhu zákona o rodine,  najmä v oblasti  úpravy opatrení súdu na zabezpečenie výchovy dieťaťa,  osobitnej úpravy osvojenia, poručníctva, opatrovníctva, kolízneho a majetkového opatrovníctva,  či rozšírenia možností výchovných opatrení, vrátane výkonu ústavnej starostlivosti.
	Cieľom novej právnej úpravy je, popri vymedzení kompetencií štátu, aj nanovo upraviť  pôsobnosti samosprávnych orgánov a posilnenie úlohy neštátnych subjektov. Navrhuje sa kvantitatívne a najmä kvalitatívne rozšírenie súčasnej právnej úpravy a nadväzne aj pôsobnosti orgánov miestnej štátnej správy a samosprávy. 
Na dosiahnutie cieľa novej právnej úpravy sa navrhuje upraviť opatrenia vykonávané v situáciách,  keď 
-	sa musí zasiahnuť, pretože je to nevyhnutne potrebné a nastala skutočnosť predvídaná právnou normou a zároveň  treba prijať a realizovať  konkrétne a zodpovedajúce opatrenia upravené v zákone (napr. vyňať dieťa z prostredia, v ktorom je jeho život alebo zdravie vážne ohrozené alebo vážne narušené),
-	sa musia ponúknuť alternatívne riešenia za aktívnej účasti rodičov dieťaťa a dieťaťa,
-	sa môžu  ponúknuť rôzne možnosti riešenia .
Dopady predkladaného návrhu zákona na štátny rozpočet sú uvedené v doložke finančných, ekonomických, environmentálnych vplyvov a vplyvov na zamestnanosť.
Návrh zákona bol predmetom vonkajšieho pripomienkového konania, do ktorého sa zapojili aj neštátne subjekty, pôsobiace v danej oblasti. Vyhodnotenie pripomienkového konania je súčasťou predkladaného materiálu.  
Návrh zákona bol prerokovaný 9. novembra 2004 v Legislatívnej rade vlády Slovenskej republiky, ktorá po zapracovaní pripomienok z jej rokovania a predloženia nového znenia na rokovanie vlády Slovenskej republiky, odporúča vláde s návrhom zákona súhlasiť.